Sima Samar con Hillary Clinton e outras políticas afgás en 2011
**Sima Samar** (persa: سیما سمر), nada o 3 de febreiro de 1957, é unha activista dos dereitos humanos e política afgá que foi ministra de Asuntos de Mulleres de Afganistán entre decembro de 2001 e 2002, presidenta da Comisión Independente de Dereitos Humanos de Afganistán e relatora especial da ONU sobre a situación dos dereitos humanos no Sudán (2005-2009).

Traxectoria
-----------

Samar naceu no distrito de Jaghori da provincia de Ghazni no seo dunha familia hazara. Estudou medicina na Universidade de Cabul e tras licenciarse en febreiro de 1982 practicou a medicina nun hospital público en Cabul, pero logo dalgúns meses houbo de fuxir á súa terra natal para manter a súa seguridade. En Jaghori proporcionou tratamento médico os habitantes das zonas remotas da rexión. 

En 1984 o réxime comunista arrestou o seu marido e Samar, co seu fillo, fuxiu ao veciño Paquistán e traballou como doutora entre os campos de refuxiados afgáns. Diante a total falta de instalacións sanitarias para as mulleres afgás refuxidas fundou en 1989 a Organización Shuhada que estableceu unha clínica en Quetta dedicada a prestar coidados sanitarios ás mulleres e nenas afgás, así como formación para o persoal sanitario e apertura de escolas nos campos de refuxiados e posteriormente en zonas rurais de Afganistán. Nos anos seguintes a clínica abriu sucursais ao longo de Afganistán e durante o réxime dos talibán tamén estableceu escolas clandestinas para a educación das nenas afgás. En 2012 Shuhada mantiña máis dun cento de escolas e 15 clínicas e hospitais.

En decembro de 2001 volveu a Afganistán para exercer como vicepresidenta e ministra de Asuntos das Mulleres no goberno de transición de Hamid Karzai entre o 22 de decembro de 2001 e o 22 de xuño de 2001 mais houbo de dimitir do seu cargo por opoñerse ao poder dos señores da guerra no seo do goberno e ao acusala o fiscal xeral do país de blasfemia por supostamente declarar nunha entrevista que non cría na xaría.

Samar dirixiu a Comisión Independente de Dereitos Humanos de Afganistán ata xullo de 2019. En 2010 estableceu a Universidade de Gawharshad que ao pouco tiña 1200 estudantes. En 2019 o secretario xeral das Nacións Unidas António Guterres designouna como unha dos oito integrantes do Panel de alto nivel sobre desprazamentos internos, baixo a dirección de Federica Mogherini e Donald Kaberuka e o 18 de setembro de 2019 o presidente Ashraf Ghani nomeouna enviada especial do presidente e ministra de Estado para os dereitos humanos e relacións internacionais.

Notas
-----

1. ↑  Rosemarie Skaine (2008). *Women of Afghanistan in the Post-Taliban Era: How Lives Have Changed and Where They Stand Today*. McFarland. p. 147.
2. ↑  Claudia Lohrenscheit (2016). "Human Rights in Afghanistan". En Ellen Christoforatou. *Education in a Globalized World: Teaching Right Livelihood*. Prolog. pp. 67–68.
3. ↑  "Sima Samar (2012, Afghanistan)". *The Right Livelihood Award*.
4. ↑  "Dr. Sima Samar Biography". *Shuhada*. 28 de maio de 2012. Arquivado dende o orixinal o 17 de agosto de 2021. Consultado o 12 de decembro de 2020.
5. ↑  Elaheh Rostami-Povey (2013 [2007]). *Afghan Women: Identity and Invasion*. Zed Books. p. 59.
6. ↑  Thomas F. Farr (2008). *World of Faith and Freedom: Why International Religious Liberty Is Vital to American National Security*. Oxford University Press. p. 6.
7. ↑  "شهرزاد اکبر رییس جدید کمیسیون مستقل حقوق بشر افغانستان شد". *Fars news Agency*. 17 de xullo de 2019. Archived from the original on 20 de xullo de 2019. Consultado o 12 de decembro de 2020.
8. ↑  "High-Level Panel on Internal Displacement" ONU, 3 de decembro de 2019
9. ↑  "Sima Samar appointed Afghanistan’s Human Rights Minister". *The Right Livelihood Award*. 18 de setembro de 2019.

|  |  |
| --- | --- |
| Control de autoridades | 
* Wd: Q262364
* WorldCat
* VIAF: 61273857
* FAST: 1607840
* GND: 1188371053
* ISNI: 0000 0000 4444 6494
* LCCN: no2005026196
* Munzinger: 00000029335

 |